               EURÓPSKA KOMISIA
            V Bruseli14. 7. 2015
            COM(2015) 342 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii (žiadosť Nemecka – EGF/2015/002 DE/Adam Opel)

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  1
                (ďalej len „nariadenie o EGF“).

               2.Nemecko predložilo 26. februára 2015 žiadosť EGF/2015/002 DE/Adam Opel o finančný príspevok z EGF v dôsledku prepúšťania
                  2
                v spoločnosti Adam Opel AG a jednom dodávateľskom podniku v Nemecku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2015/002 DE/Adam Opel

                        Členský štát

                        Nemecko

                        Príslušný región (príslušné regióny) (úroveň NUTS 2)

                        Arnsberg (DE A5)

                        Dátum podania žiadosti

                        26. februára 2015

                        Dátum potvrdenia prijatia žiadosti

                        12. marca 2015

                        Dátum žiadosti o dodatočné informácie

                        12. marca 2015

                        Termín na poskytnutie dodatočných informácií

                        23. apríla 2015

                        Termín na dokončenie posúdenia

                        16. júla 2015

                        Kritérium zásahu

                        článok 4 ods. 1 písm. a) nariadenia o EGF

                        Hlavný podnik

                        Adam Opel AG

                        Počet dotknutých podnikov

                        2

                        Odvetvie(-a) ekonomickej činnosti

                        (divízia NACE Rev. 2)
                           3

                        Divízia 29 (Výroba motorových vozidiel, návesov a prívesov)

                        Počet dcérskych spoločností, dodávateľov a nadväzujúcich výrobcov

                        1

                        Referenčné obdobie (štyri mesiace)

                        od 15. augusta 2014 do 15. decembra 2014

                        Počet prepustených pracovníkov počas referenčného obdobia (a)

                        2 881

                        Počet prepustených pracovníkov pred referenčným obdobím alebo po ňom (b)

                        0

                        Celkový počet prepustených pracovníkov (a + b)

                        2 881

                        Celkový počet oprávnených prijímateľov

                        2 881

                        Celkový počet dotknutých prijímateľov

                        2 692

                        Počet dotknutých mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET)

                        0

                        Rozpočet na personalizované služby (v EUR)

                        11 151 640

                        Rozpočet na vykonávanie EGF
                           4
                         (v EUR)

                        446 066

                        Celkový rozpočet (v EUR)

                        11 597 706

                        Príspevok z EGF (60 %) (v EUR)

                        6 958 623

               POSÚDENIE ŽIADOSTI

               Postup

               4.Nemecko predložilo 26. februára 2015 žiadosť EGF/2015/002 DE/Adam Opel do 12 týždňov od dátumu, keď boli kritériá zásahu podľa článku 4 nariadenia o EGF splnené. Komisia potvrdila prijatie žiadosti do dvoch týždňov od dátumu podania žiadosti, t. j. 12. marca 2015, a v ten istý dátum požiadala Nemecko o dodatočné informácie. Tieto dodatočné informácie boli poskytnuté do šiestich týždňov od požiadania. Lehota 12 týždňov od prijatia úplnej žiadosti, v rámci ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 16. júla 2015.

               Oprávnenosť žiadosti

               Príslušné podniky a príslušní prijímatelia

               5.Žiadosť sa týka 2 881 pracovníkov prepustených v základom podniku Adam Opel AG a jednom dodávateľskom podniku. Základný podnik pôsobí v hospodárskom odvetví, ktorý je v rámci klasifikácie NACE Revízia 2 zaradený do divízie 29 (výroba motorových vozidiel, návesov a prívesov). K prepúšťaniu v základnom podniku došlo prevažne v regióne Arnsberg (DE A5) na úrovni NUTS
                  5
                2.

                        Podniky a počet prepustených pracovníkov počas referenčného obdobia

                        Adam Opel AG

                        2 826

                        Johnson Controls

                        55

                        Celkový počet podnikov: 2

                        Celkový počet prepustených pracovníkov:

                        2 881

                        Celkový počet samostatne zárobkovo činných osôb, ktoré ukončili svoju činnosť:

                        0

                        Celkový počet oprávnených pracovníkov a samostatne zárobkovo činných osôb:

                        2 881

               Kritériá zásahu

               6.Nemecko predložilo žiadosť podľa kritérií zásahu uvedených v článku 4 ods. 1 písm. a) nariadenia o EGF, v ktorom sa vyžaduje, aby počas referenčného obdobia štyroch mesiacov dosiahol počet prepustených pracovníkov najmenej 500 osôb v jednom podniku v jednom členskom štáte vrátane pracovníkov, ktorí boli u jeho dodávateľov alebo u nadväzujúcich výrobcov prepustení, a/alebo samostatne zárobkovo činných osôb, ktorých činnosť skončila.

               7.Referenčné obdobie štyroch mesiacov trvalo od 15. augusta 2014 do 15. decembra 2014.

               8.Počet prepustených pracovníkov počas referenčného obdobia:

               –2 826 pracovníkov prepustených v Adam Opel AG,

               –55 pracovníkov prepustených v podniku Johnson Controls Bochum GmbH & Co.KG, ktorý je dodávateľom spoločnosti Adam Opel AG.

               Stanovenie počtu prepustených pracovníkov a prípadov ukončenia činnosti

               9.Počet prepustených pracovníkov počas referenčného obdobia sa vypočítal takto:

               –2 881 od dátumu individuálnej výpovede, ktorou zamestnávateľ pracovníka prepúšťa alebo ukončuje jeho pracovnú zmluvu.

               Oprávnení prijímatelia

               10.Celkový počet oprávnených prijímateľov je 2 881.

               Súvislosť medzi prepúšťaním a celosvetovou finančnou a hospodárskou krízou, ktorou sa zaoberá nariadenie (ES) č. 546/2009

               11.Na účely preukázania súvislosti medzi prepúšťaním a celosvetovou finančnou a hospodárskou krízou, ktorou sa zaoberá nariadenie (ES) č. 546/2009, Nemecko tvrdí, že v dôsledku krízy bol počet predaných áut v Európe najnižší od roku 1997. V západnej Európe prudko klesol objem predaja a dosiahol najnižšie hodnoty za 20 rokov
                  6
               . V dôsledku finančnej a hospodárskej krízy zaznamenal počet novo evidovaných áut v EÚ a členských štátoch EZVO v rokoch 2007 až 2013 pokles o 25 % (z viac ako 16 miliónov novo evidovaných áut na 12 miliónov, podľa Asociácie európskych výrobcov automobilov). Výrobcovia malých a stredných vozidiel v segmente stredných cien boli obzvlášť tvrdo zasiahnutí, zatiaľ čo predaj úsporných vozidiel, ako aj prémiových alebo luxusných vozidiel kríza tak veľmi nezasiahla. Podľa nemeckého združenia výrobcov automobilov (Verband der Automobilindustrie) zaznamenal od roku 2007 trhový podiel u všetkých príslušných výrobcov na európskom trhu malých a stredných vozidiel v segmente stredných cien, ako napr. Opel, Fiat, PSA, Renault (s výnimkou Dacie), Ford a Toyota prudký pokles. Okrem celkového poklesu predaja áut bolo možné pozorovať prechod od vozidiel v segmente stredných cien na úsporné vozidlá. Prudký pokles v celkovom predaji áut možno pripísať pretrvávajúcej hospodárskej a finančnej kríze. Eurostat uvádza v rokoch 2007 až 2013 značný nárast miery nezamestnanosti v EÚ (zo 7,2 % v roku 2007 na 10,8 % v roku 2013), čo pravdepodobne malo vplyv na výdavky spotrebiteľov.

               12.Nemecký výrobca automobilov Adam Opel AG, ktorý v roku 1931 získala spoločnosť General Motors, predáva svoje značkové automobily Opel a Vauxhall predovšetkým na európskom trhu a je jedným z hlavných aktérov v segmente malých a stredných vozidiel za stredné ceny. Adam Opel AG bol teda krízou obzvlášť ťažko postihnutý. V dôsledku už opísaného vývoja predaj značkových automobilov Opel/Vauxhall v Európe dramaticky klesol. V rokoch 2007 až 2013 sa predaj znížil o 39 %.

               13.V dôsledku prudkého poklesu predaja áut čelil podnik Adam Opel AG problému nadmerných kapacít. Keďže pevné náklady prevádzky výrobného závodu ostali rovnaké, zníženie počtu vyrobených vozidiel znamenalo rastúce výrobné náklady na vozidlo, a teda zníženú maržu. Adam Opel AG v súčasnosti prevádzkuje päť závodov na výrobu automobilov Opel a Vauxhall v Európe: dve v Nemecku (tretí závod v Bochume je od 31. decembra 2014 odstavený a je predmetom tohto návrhu) a po jednom v Poľsku, Spojenom kráľovstve a Španielsku.

               14.K dnešnému dňu bol sektor divízie 29 podľa klasifikácie NACE Revízia 2 (výroba motorových vozidiel, prívesov a návesov) predmetom 21 žiadostí o finančný príspevok z EGF, pričom 11 z nich súviselo s globalizáciou týkajúcou sa obchodu a 10 s celosvetovou finančnou a hospodárskou krízou. V mnohých z týchto prípadov obe kritériá (globalizácia a kríza) v rôznej miere ovplyvnili rozhodnutie prepustiť pracovníkov. Je potom na členskom štáte, aby určil, ktoré kritérium bolo hlavným dôvodom v osobitnej žiadosti, a aby poskytol odôvodnenú analýzu súvislosti medzi prepúšťaním a daným konkrétnym kritériom, a tým poukázal na jasnú príčinnú súvislosť.

               Udalosti, ktoré spôsobili prepúšťanie a zastavenie činnosti

               15.Udalosť, ktorá bola príčinou prepúšťania, je úplné odstavenie výrobného závodu Adam Opel AG v Bochume. V rokoch 2007 až 2013 Opel znížil objem výroby v Bochume o 55 %. Nadprodukcia spôsobená prudkým poklesom predaja áut v dôsledku finančnej a hospodárskej krízy donútila Adam Opel AG prispôsobiť svoje výrobné kapacity v Európe, aby ich zosúladila s dopytom. Následný proces reštrukturalizácie viedol k zatvoreniu výrobného závodu Opel v Antverpách v Belgicku. Zatvorenie závodu v Antverpách bolo predmetom žiadosti EGF/2010/031 BE/Generals Motors Belgium, ktorú Belgicko odôvodnilo kritériom krízy. Pokračovanie svetovej finančnej a hospodárskej krízy donútilo Adam Opel AG opäť znížiť svoje výrobné kapacity a zatvoriť jeden z jeho zvyšných závodov. Keď konštrukčné série automobilov vyrobených v jeho závode v Bochume dosiahli takmer koniec príslušných výrobných cyklov, Adam Opel AG sa rozhodol zatvoriť tento závod.

               16.Adam Opel AG sa vo februári 2013 pokúšal získať kolektívnu zmluvu s nemeckým osadenstvom, pričom ponúkol pokračovanie prevádzky všetkých nemeckých výrobných závodov a zaručenú zamestnanosť všetkých pracovníkov v Nemecku do konca decembra 2016. Výrobný závod v Bochume mal byť odstavený do konca uvedeného obdobia. Sociálni partneri všetkých výrobných závodov s výnimkou Bochumu s plánom súhlasili. Pokiaľ ide o výrobný závod v Bochume, ktorý v roku 2013 stále zamestnával 3 280 pracovníkov, Adam Opel AG pokračoval v rokovaniach s odbormi IG Metall. Ďalšie zníženie predaja automobilov donútilo Adam Opel AG zatvoriť výrobný závod v Bochume skôr, než sa pôvodne plánovalo. V júni 2014 sa sociálni partneri dohodli na zatvorení závodu koncom decembra 2014 a vytvorení prechodnej spoločnosti. V auguste 2014 boli všetkým pracovníkom ponúknuté dohody, aby mohli využívať služby prechodných spoločností. 2 637 z nich podpísalo trojstrannú dohodu, že po ukončení ich zamestnaneckého vzťahu s Adam Opel AG budú zamestnaní v prechodnej spoločnosti.

               17.Vytvorenie prechodnej spoločnosti nie je podľa nemeckého práva povinné. Neexistuje žiadna povinnosť na strane prepúšťajúcej spoločnosti podieľať sa na vytvorení prechodnej spoločnosti. Bez účasti prepúšťajúcej spoločnosti by sa nevytvorila žiadna prechodná spoločnosť a prepustení pracovníci by boli nezamestnaní. V prípade, že prepúšťajúci podnik ponúkne svoju účasť a sociálni partneri sa dohodnú na vytvorení prechodnej spoločnosti, nemecký sociálny zákon stanovuje právny rámec (§ 110 a § 111 SGB III).

               18.V dôsledku zatvorenia závodu Adam Opel AG musel jeho dodávateľský závod Johnson Controls Objekt Bochum GmbH&Co. KG náležite prispôsobiť svoje výrobné kapacity a rozhodol sa uzatvoriť výrobné prevádzky pre Opel komponenty. Dňa 23. septembra 2014 sa sociálni partneri dohodli na sociálnom pláne. V dôsledku toho bolo prepustených 55 pracovníkov. Sociálny plán nezahŕňa vytvorenie prechodnej spoločnosti a prepustení pracovníci sú nezamestnaní.

               Očakávané účinky prepúšťania na miestne, regionálne a celoštátne hospodárstvo a zamestnanosť

               19.Prepúšťanie má výrazný nepriaznivý dosah na miestne hospodárstvo v Bochume. Bochum je mesto v Porúri, vysoko urbanizovanej priemyselnej oblasti v nemeckej spolkovej krajine Severné Porýnie-Vestfálsko. Región Porúrie, kde sa tradične ťažilo uhlie a vyrábala oceľ, čelí obrovským štrukturálnym výzvam od šesťdesiatych rokov minulého storočia. Zatiaľ čo v osemdesiatych rokoch bolo v uhoľnému sektore ešte zamestnaných viac ako 100 000 pracovníkov, tento počet klesol o približne 90 %. S ukončením ťažby uhlia v Porúrí sa počíta koncom roka 2018, keď sa štátne subvencie definitívne ukončia. Miera nezamestnanosti v Porúrí už dosiahla úroveň vysoko nad nemeckým priemerom. Miera nezamestnanosti v Bochume je v súčasnosti 11 % (28 809 nezamestnaných občanov je evidovaných v miestnych verejných službách zamestnanosti). Ak by sa v prípade výrobcu Opel nevytvorila prechodná spoločnosť, spôsobilo by to nárast počtu nezamestnaných o viac než 5 %. Viac ako 25 % prepustených pracovníkov je vo veku nad 55 rokov a to by malo ešte výraznejší vplyv na počet nezamestnaných tejto konkrétnej vekovej skupiny (v Bochume je v súčasnosti evidovaných 4 940 nezamestnaných nad 55 rokov).

               Dotknutí prijímatelia a navrhované opatrenia

               Dotknutí prijímatelia

               20.Počet prepustených pracovníkov, ktorých účasť na opatreniach sa očakáva, sa odhaduje na 2 692. Rozdelenie týchto pracovníkov podľa pohlavia, štátnej príslušnosti a vekových skupín:

                        Kategória

                        Počet
                           dotknutých prijímateľov

                        Pohlavie:

                        muži:

                        2 583

                        (95,95 %)

                        ženy:

                        109

                        (4,05 %)

                        Štátna príslušnosť:

                        občania EÚ:

                        2 552

                        (94,80 %)

                        pracovníci, ktorí nie sú občanmi EÚ:

                        140

                        (5,20 %)

                        Veková skupina:

                        15 – 24 rokov:

                        60

                        (2,23 %)

                        25 – 29 rokov:

                        48

                        (1,78 %)

                        30 – 54 rokov:

                        1 878

                        (69,76 %)

                        55 – 64 rokov:

                        706

                        (26,23 %)

                        nad 64 rokov:

                        0

                        (0 %)

               Oprávnenosť navrhovaných opatrení:

               21.Ako sa uvádza vyššie, sociálni partneri sa dohodli na vytvorení prechodných spoločností a poverili TÜV Nord Transfer GmbH vytvorením troch prechodných spoločností, ktoré sa mali postarať o tri rôzne skupiny prepustených pracovníkov v bochumskom závode Adam Opel AG. Je to nevyhnutné, pretože celkovo 188 pracovníkov je súčasťou tímu, ktorého úlohou je ukončenie likvidácie zariadení. Keďže väčšina prepustených pracovníkov prešla 1. januára 2015 do prvej prechodnej spoločnosti, členovia ukončovacích tímov prejdú 1. apríla 2015 do druhej a 1. júla 2015 do tretej prechodnej spoločnosti. Podľa sociálneho plánu súhlasila spoločnosť Adam Opel AG s tým, že ponúkne svojim bývalým zamestnancom dodatočné opatrenia. Tieto ponuky a dodatočné opatrenia poskytne prechodná spoločnosť, nie sú však súčasťou žiadosti o príspevok z EGF. Hneď ako budú nemecké orgány dostatočne ubezpečené, že finančné prostriedky z EGF sú čoskoro k dispozícii, 55 prepustených bývalých pracovníkov závodu Johnson Controls Objekt Bochum GmbH & Co. KG dostane možnosť zúčastňovať sa na opatreniach, ktoré vykonávajú prechodné spoločnosti. Nepodpíšu pracovnú zmluvu s prechodnou spoločnosťou, ale budú sa môcť zúčastňovať na opatreniach financovaných z EGF vykonávaných prechodnou spoločnosťou. Všetky ďalej uvedené opatrenia spoločne tvoria balík personalizovaných služieb koordinovaný prechodnými spoločnosťami, ktorého cieľom je opätovné začlenenie prepustených pracovníkov do trhu práce:

               –Opatrenia v oblasti odbornej prípravy (Qualifizierungen): Tieto opatrenia sa ponúkajú oprávneným pracovníkom po vytvorení profilu a po pohovoroch s profesijným poradcom so zámerom pomôcť im využiť príležitosti na trhu práce. Ponúkané kurzy odbornej prípravy budú zamerané na sektory, ktoré majú dobré vyhliadky do budúcnosti, ako je IT, doprava, logistika alebo elektronika. Kurzy sa môžu poskytovať jednotlivcom alebo skupinám a ich náplň je rôznorodá, od kurzov základných kompetencií po kurzy zvyšovania kvalifikácie a prípravu účastníkov na zmenu zamestnania a prácu v iných sektoroch alebo pri zakladaní ich vlastných podnikov.

               –Profesijné poradenstvo (Berufsorientierung): Tento balík bude zahŕňať rôzne nástroje, ako sú analýzy trhu práce, hľadanie zamestnania, šírenie poznatkov stratégií self-marketingu, ako aj odborná príprava, ako písať žiadosť o zamestnanie a viesť pracovný pohovor.

               –Partnerské skupiny/workshopy: Pôjde o skupinové fóra, v ktorých bude účastníkom pri výmene názorov a úvah pomáhať sprostredkovateľ. Partnerské skupiny sa môžu zameriavať na rôzne témy, ako napríklad časový manažment, self-manažment, pracovné právo, presadzovanie opatrení týkajúcich sa zdravia alebo techniky učenia.

               –Poradenská služba na začatie podnikania (Existenzgründerberatung): Ide o súbor poradenských služieb pre tých, ktorí začínajú podnikať. Tieto služby budú zahŕňať individuálne prispôsobené opatrenia na odborné vedenie (coaching).

               –Hľadanie zamestnania (Stellenakquise) a veľtrhy práce (Jobmessen): Profesionálni hľadači práce pomôžu nájsť potenciálne voľné pracovné miesta, ktoré ešte neboli uverejnené a ktoré by vyhovovali oprávneným pracovníkom. Zorganizujú sa podujatia ako veľtrhy práce na uľahčenie kontaktov medzi potenciálnymi zamestnávateľmi a záujemcami.

               –Následné mentorstvo a poradenstvo (Nachbetreuung und Beratung): Pracovníci môžu využiť ďalšie poradenské konzultačné služby po nástupe do nového zamestnania, aby sa im uľahčil prechod na novú prácu a minimalizovalo riziko straty pracovného miesta.

               –Príspevok na odbornú prípravu (Transferkurzarbeitergeld): príspevok vo výške 60 % predchádzajúcich čistých príjmov pracovníka alebo vo výške 67 %, ak býva v domácnosti s jedným alebo viacerými deťmi. Vypláca sa počas maximálne dvanástich mesiacov odo dňa nástupu pracovníka do prechodnej spoločnosti.

               22.Uvedené navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Tieto opatrenia nenahrádzajú pasívne opatrenia sociálnej ochrany.

               23.Nemecké orgány poskytli požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdili, že finančný príspevok z EGF nenahrádza žiadne z týchto opatrení.

               Odhadovaný rozpočet

               24.Odhadované celkové náklady sú 11 597 706 EUR, z čoho 11 151 640 EUR tvoria výdavky na personalizované služby a 446 066 EUR tvoria výdavky na činnosti súvisiace s prípravou, riadením, informovaním a propagáciou, kontrolou a vykazovaním.

               25.Celková výška finančného príspevku požadovaného z EGF je 6 958 623 EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka (zaokrúhlené čísla)
                        (v EUR)

                        Odhadované celkové náklady

                        (v EUR)

                        Personalizované služby [opatrenia podľa článku 7 ods. 1 písm. a) a c) nariadenia o EGF]

                        Opatrenia v oblasti odbornej prípravy (Qualifizierungsmaßnahmen)

                        1 559

                        3 445

                        5 370 244

                        Profesijné poradenstvo (Berufsorientierung)

                        750

                        931

                        697 917

                        Partnerské skupiny/workshopy

                        600

                        388

                        232 939

                        Poradenská služba na začatie podnikania (Existenzgründerberatung)

                        25

                        3 138

                        78 456

                        Hľadanie zamestnania (Stellenakquise)

                        500

                        657

                        328 299

                        Následné mentorstvo a poradenstvo (Nachbetreuung/Beratung)

                        1 050

                        515

                        540 711

                        Medzisúčet (a):

                        Percentuálny podiel balíka personalizovaných služieb

                        –

                        7 248 566

                        (65,00 %)

                        Príspevky a stimuly [opatrenia podľa článku 7 ods. 1 písm. b) nariadenia o EGF]

                        Príspevok na odbornú prípravu (Transferkurzarbeitergeld)

                        2 637

                        1 480

                        3 903 074

                        Medzisúčet (b):

                        Percentuálny podiel balíka personalizovaných služieb

                        –

                        3 903 074

                        (35,00 %)

                         Opatrenia podľa článku 7 ods. 4 nariadenia o EGF

                        1. Prípravné činnosti

                        –

                        66 910

                        2. Riadenie

                        –

                        245 336

                        3. Informovanie a zverejňovanie

                        –

                        22 303

                        4. Kontrola a podávanie správ

                        –

                        111 517

                        Medzisúčet (c):

                        Percentuálny podiel celkových nákladov:

                        –

                        446 066

                        (3,85 %)

                        Celkové náklady (a + b + c):

                        –

                        11 597 706

                        Príspevok z EGF (60 % celkových nákladov)

                        –

                        6 958 623

               26.Náklady na opatrenia uvedené v predchádzajúcej tabuľke ako opatrenia podľa článku 7 ods. 1 písm. b) nariadenia o EGF nepresahujú 35 % celkových nákladov koordinovaného balíka personalizovaných služieb. Nemecko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo odbornou prípravou. Iba zdokumentované činnosti môžu byť zohľadnené a Nemecko sa postará o to, aby sa vykonal audítorský záznam (audit trail).

               Obdobie oprávnenosti výdavkov

               27.Nemecko začalo poskytovať personalizované služby dotknutým prijímateľom od 1. januára 2015. Výdavky na uvedené opatrenia sú teda oprávnené na získanie finančného príspevku z EGF od 1. januára 2015 do 26. februára 2017.

               28.Nemecku začali vznikať administratívne výdavky na vykonávanie EGF od 1. januára 2015. Výdavky na činnosti súvisiace s prípravou, riadením, informovaním a propagáciou, kontrolou a podávaním správ sú preto oprávnené na finančný príspevok z EGF od 1. januára 2015 do 26. augusta 2017.

               Komplementárnosť s opatreniami financovanými z vnútroštátnych prostriedkov alebo prostriedkov Únie

               29.Zdrojom vnútroštátneho predbežného financovania alebo spolufinancovania je federálny rozpočet a Bundesagentur für Arbeit (Spolková pracovná agentúra). Z týchto zdrojov sa financuje 40 % vnútroštátneho príspevku z celkových nákladov financovaných z EGF na opatrenia poskytnuté prechodnou spoločnosťou. Personalizované služby sa začnú s nástupom pracovníkov do prechodnej spoločnosti, ktorú spočiatku financuje nemecká vláda a prepúšťajúca spoločnosť. Pracovníkom sa platia príspevky na odbornú prípravu (Transferkurzarbeitergeld), ktoré sú oprávnené na podporu z EGF, pokiaľ sa prepustení pracovníci zúčastňujú na opatreniach aktívnej politiky trhu práce (ktoré nemusia byť spolufinancované z EGF a ktoré sú v začiatočnej fáze financované mechanizmami už uvedenej prechodnej spoločnosti). Dodatočné opatrenia aktívnej politiky trhu práce financované z EGF sa začnú realizovať neskôr, hneď ako nemecké orgány budú mať dostatočnú istotou, že ich žiadosť o príspevok z EGF môže uspieť.

               30.Nemecko potvrdilo, že vyššie uvedené opatrenia, na ktoré sa vynakladajú finančné prostriedky z EGF, nebudú financované z iných finančných nástrojov Únie.

               Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi

               31.Nemecko uviedlo, že koordinovaný balík personalizovaných služieb bol vypracovaný po konzultácii so sociálnymi partnermi, ako už bolo uvedené.

               Systémy riadenia a kontroly

               32.Žiadosť obsahuje opis systému riadenia a kontroly, ktorý špecifikuje povinnosti zainteresovaných subjektov. Nemecko oznámilo Komisii, že finančný príspevok bude spravovaný tými istými orgánmi v rámci Spolkového ministerstva práce a sociálnych vecí (Bundesministerium für Arbeit und Soziales), ktoré spravujú ESF. Avšak v rámci skupiny pre európske fondy pre zamestnanosť (Gruppe Europäische Fonds für Beschäftigung) je príslušným riadiacim orgánom pre fond EGF „Referat EF 4“, zatiaľ čo riadiacim orgánom pre ESF je „Referat EF 1“. Kontrolným orgánom pre fondy EGF aj ESF je „Organisationseinheit Prüfbehörde“. Tieto orgány takisto spravovali predchádzajúce príspevky z fondu EGF pre Nemecko.

               Záväzky, ktoré poskytol príslušný členský štát

               33.Nemecko poskytlo všetky potrebné uistenia, že:

               –sa v prístupe k navrhovaným opatreniam a ich vykonávaniu budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –prepúšťajúce podniky v prípadoch, keď po prepúšťaní pokračujú v činnosti, si splnili svoje právne záväzky, ktoré sa vzťahujú na prepúšťanie, a prijali primerané opatrenia na zabezpečenie svojich zamestnancov,

               –navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

               –navrhované opatrenia budú dopĺňať opatrenia financované zo štrukturálnych fondov,

               –finančný príspevok z fondu EGF bude v súlade s procesnými a materiálnymi pravidlami Únie o štátnej pomoci.

               VPLYV NA ROZPOČET

               Návrh rozpočtu

               34.Ako sa stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  7
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               35.Po preskúmaní žiadosti vzhľadom na podmienky stanovené v článku 13 ods. 1 nariadenia EGF a po zohľadnení počtu dotknutých prijímateľov, navrhovaných opatrení a odhadovaných nákladov Komisia navrhuje mobilizovať z fondu EGF sumu 6 958 623 EUR, ktorá predstavuje 60 % celkových nákladov na navrhované opatrenia, s cieľom poskytnúť finančný príspevok v súvislosti so žiadosťou.

               36.Ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  8
               , navrhované rozhodnutie o uvoľnení prostriedkov z EGF prijmú spoločne Európsky parlament a Rada.

               Súvisiace akty

               37.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 6 958 623 EUR do príslušného rozpočtového riadku.

               38.Zároveň s prijatím tohto návrhu rozhodnutia o mobilizácií EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii prostriedkov z EGF.

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii
                  (žiadosť Nemecka – EGF/2015/002 DE/Adam Opel)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  9
               , a najmä na jeho článok 15 ods. 4,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  10
               , a najmä na jej bod 13,

               so zreteľom na návrh Európskej komisie,

               keďže:

               (1)Európsky fond na prispôsobenie sa globalizácii (EGF) bol zriadený s cieľom poskytnúť podporu tým pracovníkom, ktorí boli prepustení, a samostatne zárobkovo činným osobám, ktorých činnosť skončila z dôvodu vážnych zmien v štruktúre svetového obchodu v dôsledku globalizácie alebo z dôvodu pokračovania celosvetovej finančnej a hospodárskej krízy, či z dôvodu novej svetovej finančnej a hospodárskej krízy, a pomôcť im pri ich opätovnom začlenení na trh práce.

               (2)Ako sa stanovuje v článku 12 nariadenia Rady (EÚ, Euratom) č. 1311/2013
                  11
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)Nemecko predložilo 26. februára 2015 žiadosť EGF/2015/002 DE/Adam Opel o finančný príspevok z fondu EGF v dôsledku prepúšťania v spoločnosti Adam Opel AG a jednom dodávateľskom podniku v Nemecku. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Uvedená žiadosť spĺňa požiadavky na stanovenie finančného príspevku z EGF v súlade s článkom 13 uvedeného nariadenia.

               (4)Preto by sa v súvislosti so žiadosťou predloženou Nemeckom mal mobilizovať EGF s cieľom poskytnúť finančný príspevok vo výške 6 958 623 EUR.

               (5)S cieľom skrátiť čas potrebný na uvoľnenie prostriedkov z EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Európskej únie na rozpočtový rok 2015 sa mobilizuje Európsky fond na prispôsobenie sa globalizácii s cieľom poskytnúť sumu 6 958 623 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [the date of its adoption]*.

               V Bruseli

                  Za Európsky parlament
                        Za Radu

                  predseda
                        predseda

                     (1)
                  Ú. v. EÚ L 347, 20.12.2013, s. 855.

                     (2)
                  V zmysle článku 3 nariadenia o EGF.

                     (3)
                  Ú. v. EÚ L 393, 30.12.2006, s. 1.

                     (4)
                  V súlade s článkom 7 ods. 4 nariadenia (EÚ) č. 1309/2013.

                     (5)
                  Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (6)
                  European Automobile Manufacturers Association (ACEA), The Automobile Industry Pocket Guide 2014 – 2015 (Združenie európskych automobilových výrobcov, Vreckový sprievodca automobilovým priemyslom 2014 – 2015), s. 57f.

                     (7)
                  Ú. v. EÚ L 347, 20.12.2013, s. 884.

                     (8)
                  Ú. v. EÚ C 373, 20.12.2013, s. 1.

                     (9)
                  Ú. v. EÚ L 347, 20.12.2013, s. 855.

                     (10)
                  Ú. v. EÚ C 373, 20.12.2013, s. 1.

                     (11)
                  Nariadenie Rady (EÚ, EURATOM) č. 1311/2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


               EURÓPSKA KOMISIA
            V Bruseli29. 7. 2016
            COM(2016) 490 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii v nadväznosti na žiadosť Fínska – EGF/2016/001 FI/Microsoft

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (ďalej len „EGF“), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  1
                (ďalej len „nariadenie o EGF“).

               2.Fínsko podalo 11. marca 2016 žiadosť EGF/2016/001 FI/Microsoft o finančný príspevok z fondu EGF v dôsledku prepúšťania
                  2
                v spoločnosti Microsoft (Microsoft Mobile Oy) a u ôsmich dodávateľov a nadväzujúcich výrobcov vo Fínsku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2016/001 FI/Microsoft

                        Členský štát

                        Fínsko

                        Dotknutý(-é) región(-y) (úroveň NUTS
                           3
                         2)

                        Helsinki-Uusimaa FI1B1

                        Etelä-Suomi FI1C

                        Länsi-Suomi FI197

                        Dátum podania žiadosti

                        11. marec 2016

                        Dátum potvrdenia prijatia žiadosti

                        11. marec 2016

                        Termín na vyžiadanie dodatočných informácií

                        25. marec 2016

                        Termín na poskytnutie dodatočných informácií

                        6. máj 2016

                        Termín na dokončenie posúdenia

                        29. júl 2016

                        Kritérium zásahu

                        článok 4 ods. 1 písm. a) nariadenia o EGF

                        Hlavný podnik

                        Microsoft Mobile Oy

                        Počet dotknutých podnikov

                        9

                        Odvetvie(-a) ekonomickej činnosti

                        (divízia NACE Rev. 2)
                           4

                        divízia 62 NACE Rev. 2 (Počítačové programovanie, poradenstvo a súvisiace služby)

                        Počet dcérskych spoločností, dodávateľov a nadväzujúcich výrobcov

                        8

                        Referenčné obdobie (štyri mesiace):

                        11. september 2015 – 11. január 2016

                        Počet prepustených pracovníkov počas referenčného obdobia (a)

                        2 035

                        Počet prepustených pracovníkov pred referenčným obdobím alebo po ňom (b)

                        126

                        Celkový počet (a + b)

                        2 161

                        Celkový počet oprávnených prijímateľov

                        2 161

                        Celkový počet dotknutých prijímateľov

                        1 441

                        Počet dotknutých mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET)

                        0

                        Rozpočet na personalizované služby (v EUR)

                        8 480 000

                        Rozpočet na využívanie EGF
                           5
                         (v EUR)

                        460 000

                        Celkový rozpočet (v EUR)

                        8 940 000

                        Príspevok z EGF (60 %) (v EUR)

                        5 364 000

               POSÚDENIE ŽIADOSTI

               Postup

               4.Fínsko podalo žiadosť EGF/2016/001 FI/Microsoft 11. marca 2016, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia potvrdila prijatie žiadosti 11. marca 2016, t. j. do dvoch týždňov od jej predloženia, a požiadala Fínsko o poskytnutie dodatočných informácií do 25. marca 2016. Dodatočné informácie boli poskytnuté do šiestich týždňov od tohto termínu. Lehota 12 týždňov od prijatia úplnej žiadosti, v ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 29. júla 2016.

               Oprávnenosť žiadosti

               Príslušné podniky a prijímatelia

               5.Žiadosť sa týka 2 035 pracovníkov prepustených v spoločnosti Microsoft (Microsoft Mobile Oy) a u ôsmich dodávateľov a nadväzujúcich výrobcov. Hlavný podnik pôsobí v hospodárskom odvetví, ktoré je v rámci klasifikácie NACE Rev. 2 zaradené do divízie 62 (Počítačové programovanie, poradenstvo a súvisiace služby). K prepúšťaniu v spoločnosti Microsoft došlo prevažne v regiónoch Helsinki-Uusimaa, Etelä-Suomi a Länsi-Suomi na úrovni NUTS 2.

                        Podniky a počet prepustených pracovníkov počas referenčného obdobia

                        Microsoft

                        1 889

                        ISS Palvelut

                        36

                        Accenture

                        27

                        ManpowerGroup

                        15

                        EKS Group

                        4

                        Suomen Terveystalo

                        1

                        Eilakaisla

                        1

                        Symbio Finland

                        16

                        HCL Technologies Ltd

                        46

                        Celkový počet podnikov: 9

                        Celkový počet prepustených pracovníkov:

                        2 035

                        Celkový počet samostatne zárobkovo činných osôb, ktoré ukončili svoju činnosť:

                        0

                        Celkový počet oprávnených pracovníkov a samostatne zárobkovo činných osôb:

                        2 035

               Kritériá zásahu

               6.Fínsko predložilo žiadosť podľa kritérií zásahu uvedených v článku 4 ods. 1 písm. a) nariadenia o EGF, v ktorom sa vyžaduje, aby počas referenčného obdobia štyroch mesiacov dosiahol počet prepustených pracovníkov, ktorí ukončili svoju činnosť, najmenej 500 osôb v jednom podniku v členskom štáte vrátane pracovníkov, ktorí boli prepustení u dodávateľov daného podniku.

               7.Štvormesačné referenčné obdobie v prípade tejto žiadosti trvalo od 11. septembra 2015 do 11. januára 2016. Počas tohto referenčného obdobia bolo prepustených 2 035 pracovníkov.

               8.Počet prepustených pracovníkov počas referenčného obdobia:

               –1 889 pracovníkov prepustených v spoločnosti Microsoft,

               –146 pracovníkov prepustených u ôsmich dodávateľov a nadväzujúcich výrobcov.

               Stanovenie počtu prepustených pracovníkov a prípadov ukončenia činnosti

               9.Počet prepustených pracovníkov počas referenčného obdobia sa vypočítal takto:

               –62 od dátumu, keď zamestnávateľ v súlade s článkom 3 ods. 1 smernice Rady 98/59/ES
                  6
                písomne oznámil príslušnému verejnému orgánu plánované hromadné prepúšťanie. Fínsko pred dátumom dokončenia posúdenia Komisiou potvrdilo, že týchto 62 pracovníkov bolo skutočne prepustených,

               –1 931 od dátumu, keď zamestnávateľ individuálne oznámil pracovníkom, že ich prepúšťa alebo s nimi ukončuje pracovný pomer,

               –42 od dátumu skutočného ukončenia pracovného pomeru alebo uplynutia pracovnej zmluvy.

               Oprávnení prijímatelia

               10.Okrem už uvedených 2 035 pracovníkov patrí medzi oprávnených prijímateľov aj 126 pracovníkov prepustených pred štvormesačným referenčným obdobím alebo po ňom. Títo pracovníci boli prepustení po všeobecnom oznámení o plánovanom prepúšťaní 8. júla 2015. Je možné stanoviť jasnú príčinnú súvislosť s udalosťou, ktorá vyvolala prepúšťanie počas referenčného obdobia.

               11.Celkový počet oprávnených prijímateľov je preto 2 161.

               Súvislosť medzi prepúšťaním a vážnymi zmenami v štruktúre svetového obchodu v dôsledku globalizácie

               12.V snahe stanoviť súvislosť medzi prepúšťaním a vážnymi zmenami v štruktúre svetového obchodu v dôsledku globalizácie Fínsko uviedlo, že v posledných rokoch je podiel distribúcie zamestnanosti v odvetví IKT medzi EÚ a ostatnými ekonomikami v neprospech EÚ. Následky toho pocítilo najmä Fínsko, kde odvetvie IKT zohráva kľúčovú úlohu v hospodárstve. Softvérový priemysel predstavuje výrazne medzinárodné odvetvie s globálnou konkurenciou. Všetci účastníci trhu môžu súťažiť o rovnakých zákazníkov a miestne a kultúrne zázemie pracovníkov hrá úlohu iba v obmedzenej miere.

               13.V roku 2014 počet osôb zamestnaných v technologických podnikoch vo Fínsku klesol o 2 %, t. j. o viac ako 5 000 zamestnancov. V roku 2014 toto odvetvie zamestnávalo vo Fínsku 285 000 ľudí, kým v roku 2008 to bolo celkovo 326 000 osôb
                  7
               . Počas toho istého obdobia v Číne a Spojených štátoch amerických vzrástol podiel zamestnancov v odvetví IKT pochádzajúcich z rozvinutých krajín, pričom podiel takýchto zamestnancov v Európe klesol
                  8
               .

               14.Trh s mobilnými telefónmi sa rozvíjal na základe neustáleho konkurenčného boja medzi rôznymi operačnými systémami. Počas prvého desaťročia 21. storočia dominovala na trhu spoločnosť Nokia. Odvtedy operačný systém Android rýchlo dosiahol silnú pozíciu na trhu, zatiaľ čo sa spoločnosti Microsoft nedarilo dosiahnuť významný podiel na trhu. To viedlo k narastajúcemu dovozu do Únie.

               15.Hlavným dôvodom zníženia počtu zamestnancov v spoločnosti Microsoft je klesajúci trhový podiel jej telefónov (Lumia) s operačným systémom Microsoft Windows. V posledných rokoch začali dominovať na trhu dva americké operačné systémy Android a iOS používané rôznymi ázijskými výrobcami. Podiel telefónov Windows na trhu bol každý rok od roku 2012 do roku 2015 nižší ako 4 %. Je dôležité poznamenať, že telefónny operačný systém Microsoft Windows mal v roku 2009 stále viac ako 50 % podiel na trhu
                  9
               .

               16.Súčasná žiadosť je pokračovaním série predchádzajúcich žiadostí Fínska, ktoré všetky súviseli s úpadkom spoločnosti Nokia v krajine jej pôvodu. Začalo sa to v roku 2007 prípadom Perlos (EGF/2007/003 FI/Perlos) a patria sem dva prípady súvisiace so spoločnosťou Nokia Finland (EGF/2012/006 FI/Nokia Salo a EGF/2013/001 FI/Nokia), ako aj prípad Broadcom (EGF/2015/001 FI/Broadcom) a počítačové programovanie (EGF/2015/005 FI/Computer Programming). Spoločnosť Nokia najprv presunula výrobné linky na Ďaleký východ, potom ukončila výrobu vo viac špecializovaných oblastiach, zároveň však zachovala výskum, vývoj a programovanie, predala prevádzku mobilných telefónov spoločnosti Microsoft a teraz sa už aj tá zatvára. Dá sa predvídať, že v blízkej budúcnosti Fínsko predloží ešte ďalšie dve súvisiace žiadosti týkajúce sa pracovníkov prepustených v odvetví IKT.

               17.K dnešnému dňu bolo odvetvie divízie 62 klasifikácie NACE predmetom dvoch predchádzajúcich žiadostí o finančný príspevok z EGF, pričom obe súviseli s globalizáciou týkajúcou sa obchodu (EGF/2013/001 FI/Nokia a EGF/2015/005 FI/Computer Programming).

               Udalosti, ktoré viedli k prepúšťaniu a ukončeniu činnosti

               18.Prehľad udalostí, ktoré viedli k tomuto prepúšťaniu: V septembri 2013 spoločnosť Microsoft nadobudla zariadenia a služby spoločnosti Nokia. Na základe toho bola v apríli 2014 vytvorená spoločnosť Microsoft Mobile. Približne 25 000 zamestnancov spoločnosti Nokia bolo prevedených do spoločnosti Microsoft vrátane 4 700 osôb s miestom zamestnania vo Fínsku.

               V roku 2014 Microsoft oznámil svoje plány na zníženie celkového počtu zamestnancov o 18 000 pracovných miest v nasledujúcom roku. Z týchto pracovných miest sa 1 100 nachádzalo vo Fínsku. Zároveň sa Microsoft rozhodol zatvoriť závod v meste Oulu a zamerať sa na výskum a vývoj výrobkov v mestách Salo, Tampere a Espoo.

               V júli 2015 Microsoft oznámil plány na reštrukturalizáciu obchodnej činnosti podniku v oblasti mobilných telefónov s cieľom lepšie sústrediť a zosúladiť zdroje. Predpokladalo sa, že vo Fínsku zanikne najviac 2 300 pracovných miest. Prevádzka v meste Salo bola zatvorená a činnosti sa presunuli do závodov spoločnosti Microsoft v mestách Tampere a Espoo.

               Väčšina prepustených pracovníkov, ktorých sa týka táto žiadosť sú bývalí pracovníci spoločnosti Nokia, ktorí prešli do spoločnosti Microsoft v roku 2013. Prepustení boli hlavne profesionálni programátori.

               Očakávané účinky prepúšťania na miestne, regionálne a národné hospodárstvo a zamestnanosť

               19.Zasiahnuté sú regióny Helsinki-Uusimaa (FI1B), Etelä-Suomi (FI1C) a Länsi-Suomi (FI197) na úrovni NUTS 2. 88 % prepustených pracovníkov je vo veku 30 až 54 rokov. Vyhliadky na zamestnanie pre starších pracovníkov sú obzvlášť problematické.

               20.Prepustení pracovníci by mohli zohrávať dôležitú úlohu pri oživení priemyslu, ak je možné v dostatočnom rozsahu podporiť ich ďalšie vzdelávanie a odbornú prípravu, plány na začatie podnikania a vyhliadky na zamestnanie.

               Helsinki-Uusimaa

               21.Spoločnosť Microsoft je druhým najväčším podnikom v odvetví IKT v Espoo, druhom najväčšom meste vo Fínsku. Toto odvetvie má kľúčový význam pre zamestnanosť v Espoo. V roku 2013 bolo približne 29 400 pracovníkov (35 % pracovnej sily súkromného sektora) zamestnaných v tomto odvetví
                  10
               . V roku 2014 sa v Espoo vytvorilo celkovo 219 spoločností pôsobiacich v odvetví IKT a 313 ukončilo svoju činnosť počas rovnakého obdobia
                  11
               .

               Klaster IKT okolo spoločnosti Microsoft sa sústreďuje v meste Espoo. To znamená, že Espoo je vážne zasiahnuté prepúšťaním: približne 700 pracovníkov spoločnosti Microsoft v Espoo bude prepustených počas tohto kola prepúšťania.

               Koncom augusta 2015 bol počet dlhodobo nezamestnaných o 42 % vyšší ako rok predtým. Zároveň je nezamestnanosť vysokoškolsky vzdelaných ľudí v regióne Uusimaa stále nad 15 %. Koncom augusta 2015 bolo v regióne Uusimaa celkovo 95 967 nezamestnaných uchádzačov o zamestnanie, čo je o 13,3 % viac ako rok predtým. Miera nezamestnanosti predstavovala 11,6 %.

               Etelä-Suomi

               22.V rokoch 2007 až 2013 v regióne zaniklo celkovo 6 500 pracovných miest, čo je pokles o 25 %. V dôsledku prepúšťania v spoločnosti Nokia sa od roku 2008 do roku 2015 miera nezamestnanosti viac než zdvojnásobila zo 7,0 na 17,5 %. Podiel vysokoškolsky vzdelaných ľudí medzi nezamestnanými takisto vzrástol.

               Oznámenie spoločnosti Microsoft o zatvorení svojho závodu v meste Salo znamená, že asi 1 000 ľudí, ktorí tam pracujú, prídu o prácu. V podnikoch, ktoré poskytovali tomuto závodu rôzne služby, bude jeho zatvorenie viesť k prepusteniu približne ďalších 150 pracovníkov. To znamená, že v meste Salo celkovo zanikne asi 1 150 pracovných miest. Približne 200 zamestnancov zo závodu v Salo dostalo ponuku prejsť do závodu v Espoo a iných závodov spoločnosti Microsoft, takže celkový počet prepustených pracovníkov v oblasti Salo je približne 950.

               Väčšina ľudí, ktorí prišli o prácu, sú vysokokvalifikovaní a skúsení vo svojej profesii. Mnohí z nich si pravdepodobne budú môcť rýchlo nájsť nové zamestnanie, keďže môžu ponúknuť príslušné zručnosti.

               Länsi-Suomi

               23.Celkovo za posledných 12 mesiacov zaniklo približne 1 000 pracovných miest v technologickom priemysle v meste Tampere. Premiestnenie vývoja a výroby softvéru a sieťových systémov pre mobilné telefóny Nokia zo subregiónu Tampere do iných oblastí vytvorilo významnú rezervu pracovnej sily.

               Posledné zníženie počtu zamestnancov v spoločnosti Microsoft sa dotklo približne 500 ľudí v oblasti Pirkanmaa. Jednotliví uchádzači o zamestnanie si musia pri vyhliadkach na zamestnanie aktualizovať svoje zručnosti a zamerať sa na rozsiahle odborné znalosti. Obchodná činnosť väčšiny veľkých operátorov v oblasti Tampere závisela od osi Nokia/Microsoft. Subdodávatelia sú teda ovplyvnení udalosťami, ktoré u nich viedli k ďalšiemu prepúšťaniu.

               Dotknutí prijímatelia a navrhované opatrenia

               Dotknutí prijímatelia

               24.Počet dotknutých pracovníkov, ktorých účasť na opatreniach sa očakáva, sa odhaduje na 1 441. Rozdelenie týchto pracovníkov podľa pohlavia, štátnej príslušnosti a vekovej skupiny:

                        Kategória

                        Počet
                           dotknutých prijímateľov

                        Pohlavie:

                        muži:

                        864

                        (60,0 %)

                        ženy:

                        577

                        (40,0 %)

                        Štátna príslušnosť:

                        občania EÚ:

                        1 297

                        (90,0 %)

                        osoby, ktoré nie sú občanmi EÚ:

                        144

                        (10,0 %)

                        Veková skupina:

                        15 – 24 rokov:

                        0

                        (0,0 %)

                        25 – 29 rokov:

                        17

                        (1 %)

                        30 – 54 rokov:

                        1 279

                        (89 %)

                        55 – 64 rokov:

                        144

                        (10,0 %)

                        viac ako 64 rokov:

                        1

                        (0,0 %)

               Oprávnenosť navrhovaných opatrení

               25.Personalizované služby, ktoré sa poskytnú prepusteným pracovníkom, pozostávajú z týchto opatrení:

               –Odborné vedenie (koučing) a ostatné prípravné opatrenia

               Cieľom odbornej prípravy v oblasti hľadania zamestnania je poskytnúť účastníkom viac informácií o trhu práce s cieľom pomôcť im zmapovať ich vlastné možnosti a zlepšiť a aktualizovať ich zručnosti potrebné pri hľadaní zamestnania.

               Účelom koučingu v oblasti zamestnania je podporiť a usmerniť súkromného zákazníka pri hľadaní zamestnania a pri odbornej príprave na pracovisku.

               Kariérny koučing slúži ľuďom, ktorí prišli o prácu, ak na základe posudku vypracovaného úradom pre zamestnanosť a hospodársky rozvoj potrebujú títo pracovníci funkčnú, intenzívnu a dlhodobú podporu pri plánovaní svojej kariéry. Hlavný dôraz pri koučingu je na interakcii a cvičení v skupinách.

               Pracovníci v spoločnosti Microsoft majú veľmi odlišné odborné spôsobilosti. Úrad pre zamestnanosť a hospodársky rozvoj môže sprostredkovať rôzne odborné posudky s cieľom posúdiť situáciu uchádzačov o zamestnanie a zistiť, aké služby potrebujú.

               –Služby zamestnanosti a podnikateľské služby

               Tým, ktorí prišli o prácu, budú poskytnuté informácie, poradenstvo a odborné služby na plánovanie ich opätovného zamestnania. V predchádzajúcich prípadoch EGF sa individuálne služby ukázali byť veľmi užitočné.

               –Odborná príprava

               Odborná príprava orientovaná na trh práce bude zahŕňať odbornú prípravu zameranú na rozvoj spoločností a odbornú prípravu na podporu podnikania. Jej cieľom je nadobudnutie odbornej kvalifikácie alebo zvyšovanie existujúcej úrovne zručností. Ponúkať sa budú aj kurzy odbornej prípravy, ktoré podporujú mobilitu pracovnej sily.

               –Dotácie na mzdy

               Dotácie na mzdy budú určené prepusteným pracovníkom na podporu ich zamestnania na novom pracovnom mieste alebo v učňovskej príprave tým, že znížia mzdové náklady nového zamestnávateľa počas obmedzeného časového obdobia. Dotácie na mzdy sa pohybujú medzi 30 a 50 % mzdových nákladov pracovníka a budú udelené na obdobie 6 až 24 mesiacov.

               –Grant na rozbehnutie podnikateľskej činnosti

               Účelom grantov na rozbehnutie podnikateľskej činnosti je podporovať vznik podnikateľských činností a zamestnanie jednotlivcov. Účelom grantu na rozbehnutie podnikateľskej činnosti je zabezpečiť pre začínajúceho podnikateľa príjem počas obdobia, ktoré je odhadované ako potrebné na založenie a rozbehnutie podnikania na plný úväzok.

               –Príspevky na náklady na cestu, nocľah a sťahovanie

               Uchádzačovi o zamestnanie sa môže poskytnúť príspevok na náklady na cestu a ubytovanie, ktoré vznikli v súvislosti s hľadaním zamestnania, alebo na náklady na cestu a ubytovanie na účasť na vzdelávacích opatreniach a náhrada výdavkov na sťahovanie pri prijatí do zamestnania mimo jeho oblasti dochádzky.

               26.Opísané navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Týmito opatreniami sa nenahrádzajú pasívne opatrenia sociálnej ochrany.

               27.Fínsko poskytlo požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdilo, že finančný príspevok z EGF nenahrádza žiadne z týchto opatrení.

               Odhadovaný rozpočet

               28.Odhadované celkové náklady sú 8 940 000 EUR, z čoho 8 480 000 EUR tvoria výdavky na personalizované služby a 460 000 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

               29.Celková výška finančného príspevku požadovaného z EGF je 5 364 000 EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR)

                        (*)

                        Odhadované celkové náklady

                        (v EUR)

                        Personalizované služby (opatrenia podľa článku 7 ods. 1 písm. a) a c) nariadenia o EGF)

                        Odborné vedenie (koučing) a ostatné prípravné opatrenia (Valmennukset ja muut valmentavat toimenpiteet)

                        785

                        600,00

                        471 000

                        Služby zamestnanosti a podnikateľské služby (Työllisyys- ja yrityspalvelut)

                        1 287

                        543,90

                        700 000

                        Odborná príprava (Koulutus)

                        940

                        6 000,00

                        5 640 000

                        Grant na rozbehnutie podnikateľskej činnosti (Starttiraha)

                        43

                        6 000,00

                        258 000

                        Medzisúčet a):

                        Percentuálny podiel balíka personalizovaných služieb:

                        –

                        7 069 000

                        (83,36 %)

                        Príspevky a stimuly [opatrenia podľa článku 7 ods. 1 písm. b) nariadenia o EGF]

                        Dotácie na mzdy (Palkkatuki)

                        173

                        8 000,00

                        1 384 000

                        Príspevky na náklady na cestu, nocľah a sťahovanie (Liikkuvuusavustus)

                        180

                        150,00

                        27 000

                        Medzisúčet b):

                        Percentuálny podiel balíka personalizovaných služieb:

                        –

                        1 411 000

                        (16,64 %)

                         Opatrenia podľa článku 7 ods. 4 nariadenia o EGF

                        1. Prípravné činnosti

                        –

                        4 000

                        2. Riadenie

                        –

                        364 000

                        3. Informovanie a propagácia

                        –

                        77 000

                        4. Kontrola a podávanie správ

                        –

                        15 000

                        Medzisúčet c):

                        Percentuálny podiel celkových nákladov:

                        –

                        460 000

                        (5,1 %)

                        Celkové náklady (a + b + c):

                        –

                        8 940 000

                        Príspevok z EGF (60 % celkových nákladov)

                        –

                        5 364 000

               (*) Aby nebolo potrebné uvádzať príliš veľa desatinných miest, odhadované náklady na pracovníka sa zaokrúhlili. Zaokrúhľovanie však nemá žiadny vplyv na celkové náklady na každé opatrenie.

               30.Náklady na opatrenia identifikované v predchádzajúcej tabuľke ako opatrenia podľa článku 7 ods. 1 písm. b) nariadenia o EGF nepresahujú 35 % celkových nákladov na koordinovaný balík personalizovaných služieb. Fínske orgány potvrdili, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo s odbornou prípravou.

               31.Fínske orgány potvrdili, že investičné náklady na samostatnú zárobkovú činnosť, založenie podniku a prevzatie zamestnancov nepresiahnu 15 000 EUR na prijímateľa.

               Obdobie oprávnenosti výdavkov

               32.Fínsko začalo poskytovať personalizované služby dotknutým prijímateľom 11. septembra 2015. Výdavky na opatrenia budú teda oprávnené na získanie finančného príspevku z EGF od 11. septembra 2015 do 11. marca 2018.

               33.Fínsku začali vznikať administratívne výdavky na využívanie EGF 11. septembra 2015. Výdavky na činnosti súvisiace s prípravou, riadením, informovaním a propagáciou, kontrolou a podávaním správ sú oprávnené na finančný príspevok z EGF od 11. septembra 2015 do 11. septembra 2018.

               Komplementarita s opatreniami financovanými z vnútroštátnych prostriedkov alebo prostriedkov Únie

               34.Zdroje vnútroštátneho predbežného financovania alebo spolufinancovania pochádzajú hlavne z položky na verejné služby zamestnanosti administratívnej pobočky ministerstva práce a hospodárstva. Niektoré služby budú takisto financované z prevádzkových výdavkov stredísk pre hospodársky rozvoj, dopravu a životné prostredie a úradov pre zamestnanosť a hospodársky rozvoj.

               35.Fínsko potvrdilo, že vyššie uvedené opatrenia, na ktoré sa vynakladajú finančné prostriedky z EGF, nebudú financované z iných finančných nástrojov Únie.

               36.Fínsko takisto využíva príspevky z EGF pre prepustených pracovníkov zo spoločnosti Broadcom a v odvetví počítačového programovania. V prípade spoločnosti Microsoft sa bude spolupracovať s programom pracovnej mobility v Európe na roky 2014 – 2020, ktorý je vnútroštátnym projektom siete EURES zameraným na rozvoj služieb. Medzinárodné podujatia zamerané na nábor pracovníkov budú usporiadané v spolupráci s EGF a službami siete EURES.

               37.Vnútroštátny balík opatrení s názvom „Modely medzi spoločnosťami, ktoré prijímajú zamestnancov, a spoločnosťami, ktoré ich prepúšťajú“ bol zavedený v rámci ESF. Tento balík opatrení bude vytvárať výsledky, ktoré môžu byť užitočné pre vykonávanie projektov v rámci tejto žiadosti o príspevok z EGF.

               Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi

               38.Fínsko uviedlo, že koordinovaný balík personalizovaných služieb bol vypracovaný v konzultácii so skupinou zvolanou ministerstvom práce a hospodárstva, ktorá sa zaoberá prepúšťaním v spoločnosti Microsoft a podieľa na príprave žiadosti o príspevok z fondu EGF. Táto pracovná skupina zahŕňa zástupcov stredísk pre hospodársky rozvoj, dopravu a životné prostredie a úradov pre zamestnanosť a hospodársky rozvoj v regiónoch Uusimaa, Juhozápadné Fínsko a Pirkanmaa. Ostatní zástupcovia sú spoločnosť Microsoft, Federácia fínskej technológie Finland a Únia fínskych inžinierov, Akademickí inžinieri a architekti Fínska/Federácia odborných a riadiacich pracovníkov YTN a agentúra Tredea pre hospodársky rozvoj regiónu Tampere.

               Systémy riadenia a kontroly

               39.Žiadosť obsahuje opis systému riadenia a kontroly, ktorý špecifikuje povinnosti zapojených subjektov. Fínsko informovalo Komisiu, že finančný príspevok bude riadiť ministerstvo práce a hospodárstva, ktoré riadi aj finančné prostriedky z ESF. To isté ministerstvo vystupuje ako certifikačný orgán. Medzi oddeleniami zodpovednými za tieto dve funkcie platí prísne oddelenie povinností a vzťahov pri podávaní správ. Riadiacimi funkciami bol v prípade EGF poverený odbor pre zamestnanosť a podnikanie a v prípade ESF odbor pre regióny. Certifikačné funkcie vykonáva pre oba fondy oddelenie pre ľudské zdroje a správu. Ministerstvo vypracovalo príručku, v ktorej sú podrobne stanovené postupy, ktoré treba dodržiavať.

               40.Orgánom auditu bude nezávislé oddelenie pre vnútorný audit, ktoré podlieha stálemu tajomníkovi na tom istom ministerstve.

               Záväzky poskytnuté zo strany dotknutého členského štátu

               41.Fínsko poskytlo všetky potrebné uistenia o tom, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –spoločnosť Microsoft Mobile Oy, ktorá po prepúšťaní pokračuje v činnosti, si splnila svoje právne záväzky, ktoré sa vzťahujú na prepúšťanie, a prijala primerané opatrenia na zabezpečenie svojich zamestnancov,

               –navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

               –navrhovanými opatreniami sa budú dopĺňať opatrenia financované zo štrukturálnych fondov,

               –finančný príspevok z EGF bude v súlade s procesnými a hmotnoprávnymi pravidlami Únie o štátnej pomoci.

               VPLYV NA ROZPOČET

               Návrh rozpočtu

               42.Ako sa stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  12
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               43.Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu vo výške 5 364 000 EUR, čo predstavuje 60 % celkových nákladov na navrhované opatrenia.

               44.Ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení, navrhované rozhodnutie o mobilizácii EGF prijmú spoločne Európsky parlament a Rada
                  13
               .

               Súvisiace akty

               45.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 5 364 000 EUR do príslušného rozpočtového riadku.

               46.Zároveň s prijatím tohto návrhu rozhodnutia o mobilizácii EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii
                  v nadväznosti na žiadosť Fínska – EGF/2016/001 FI/Microsoft

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  14
               , a najmä na jeho článok 15 ods. 4,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  15
               , a najmä na jej bod 13,

               so zreteľom na návrh Európskej komisie,

               keďže:

               (1)Európsky fond na prispôsobenie sa globalizácii (ďalej len „EGF“) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy, či z dôvodu novej celosvetovej finančnej a hospodárskej krízy, a pomôcť im pri opätovnom začleňovaní do trhu práce.

               (2)Ako sa stanovuje v článku 12 nariadenia Rady (EÚ, Euratom) č. 1311/2013
                  16
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)Dňa 11. marca 2016 Fínsko predložilo žiadosť o mobilizáciu EGF v súvislosti s prepúšťaním v spoločnosti Microsoft (Microsoft Mobile Oy) a u ôsmich dodávateľov a nadväzujúcich výrobcov. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)V súlade s článkom 4 ods. 2 nariadenia (EÚ) č. 1309/2013 sa žiadosť Fínska považuje za prijateľnú, keďže prepúšťanie má vážny dosah na zamestnanosť a miestne, regionálne a národné hospodárstvo.

               (5)Preto by sa v súvislosti so žiadosťou predloženou Fínskom mal mobilizovať EGF s cieľom poskytnúť finančný príspevok vo výške 5 364 000,00 EUR.

               (6)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2016 sa mobilizuje EGF s cieľom poskytnúť sumu 5 364 000 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [the date of its adoption]
                  17*.

               V Bruseli

                  Za Európsky parlament
                        Za Radu

                  predseda
                        predseda

                     (1)
                  Ú. v. EÚ L 347, 20.12.2013, s. 855.

                     (2)
                  V zmysle článku 3 nariadenia o EGF.

                     (3)
                  Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (4)
                  Ú. v. EÚ L 393, 30.12.2006, s. 1.

                     (5)
                  V súlade s článkom 7 ods. 4 nariadenia (EÚ) č. 1309/2013.

                     (6)
                  Smernica Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania (Ú. v. ES L 225, 12.8.1998, s. 16).

                     (7)
                  Statistics Finland, The Federation of Finnish Technology Industries – zisťovanie pracovných síl.

                     (8)

                     https://ec.europa.eu/jrc/en/publication/eur-scientific-and-technical-research-reports/2015-predict-report-analysis-ict-rd-eu-and-beyond

                  .

                     (9)
                  http://www.statista.com/statistics/266136/global-market-share-held-by-smartphone-operating-systems/.

                     (10)
                  www.teknologiateollisuus.fi/sites/default/files/file_attachments/personnel.pdf

                     (11)
                  www.teknologiateollisuus.fi/sites/default/files/file_attachments/personnel.pdf

                     (12)
                  Ú. v. EÚ L 347, 20.12.2013, s. 884.

                     (13)
                  Ú. v. EÚ C 373, 20.12.2013, s. 1.

                     (14)
                  Ú. v. EÚ L 347, 20.12.2013, s. 855.

                     (15)
                  Ú. v. EÚ C 373, 20.12.2013, s. 1.

                     (16)
                  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

                     (17)
                   Date to be inserted by the Parliament before the publication in OJ.